**Atbildes uz jautājumiem par pasākuma 9.2.2.3.** **"Sabiedrībā balstītu sociālo pakalpojumu sniegšana" otro atlasi**

**Vai otrā atlasē var piedalīties bērni ar funkcionāliem traucējumiem, kuri tika iesaistīti pirmajā projektu iesniegumu atlasē?**

*Projektu iesniegumu otrajā atlasē var piedalīties bērni ar funkcionāliem traucējumiem, kuri piedalījās pirmajā projektu iesniegumu atlasē, nodrošinot, ka vienai un tai pašai personai projektā plānotās darbības otrajā atlasē nepārklājas ar darbībām, kas tiek finansētas no projekta iesnieguma pirmās projekta iesniegumu atlases.*

**Ja biedrība reģistrēta sociālo pakalpojumu sniedzēju reģistrā kā dienas aprūpes centra pakalpojumu sniedzējs, vai projektā var sniegt sociālās rehabilitācijas pakalpojumus?**

*Projekta ietvaros var sniegt tikai tādus sabiedrībā balstītus sociālos pakalpojumus mērķa grupas personām, par kuru tas ir reģistrēts sociālo pakalpojumu sniedzēju reģistrā.*

**Pēc noteikumiem, projekta iesniedzējiem ir jābūt reģistrētiem sociālo pakalpojumu sniedzēju reģistrā. Mēs neesam reģistrēti sociālo pakalpojumu sniedzēju reģistrā. Bet ir paredzēts kopā ar citu biedrību (viņi ir reģistrēti sociālo pakalpojumu sniedzēju reģistrā) īstenot darbības programmu. Vai tas ir iespējams uz sadarbības līguma pamata vai kāda cita dokumenta?**

*Saskaņā ar MK noteikumu Nr.291 12.punktu projekta iesniedzējam ir jābūt reģistrētam sociālo pakalpojumu sniedzēju reģistrā. Šajā pasākumā nav paredzēti sadarbības partneri, projektu iesniedz biedrība/nodibinājums, bet, ja nepieciešams, uz pakalpojuma līguma pamata var piesaistīt nepieciešamos speciālistus no citām organizācijām.*

**Vai izstrādājot pakalpojumu plānus obligāti jāiesaista rehabilitologs?**

*Pakalpojumu plāna izstrādē būtu vēlams, bet nav obligāti, iesaistīt rehabilitologu, obligāti pakalpojumu plāna izstrādē jāiesaista sociālais darbinieks un vēl kāds speciālists (piemēram, psihologs, fizioterapeits), kā arī jāiesaista bērnu vecāki/aizbildņi.*

**Vai projekta budžetā var iekļaut speciālistu apmācības/ supervīzijas, kuras sākas martā?**

*Saskaņā ar MK noteikumu Nr.291 9.punktu izmaksas ir attiecināmas no dienas, kad noslēgts līgums par projekta īstenošanu. Tas nozīmē, ka speciālistu mācības, kuras notiek pirms projekta īstenošanas, nevar iekļaut kā attiecināmās izmaksas 9.2.2.3. pasākuma ietvaros.*

**Vai ir iespēja apmācības un supervīzijas organizēt arī brīvprātīgajiem darbiniekiem?**

*Saskaņā ar MK noteikumu Nr. 291 15.3.punktu apmācības un supervīzijas paredzētas tikai speciālistiem.*

**Vai sociālās rehabilitācijas pakalpojums ir tikai individuālas konsultācijas/nodarbības, vai varam papildus  arī veidot grupu nodarbības, mērķgrupas bērniem un atsevišķi to vecākiem/aizbildņiem/audžuvecākiem?**

*Saskaņā ar MK noteikumu Nr. 291 15.1.1. punktu pie atbalstāmām darbībām šajā pasākumā ir sociālās rehabilitācijas pakalpojumi. Tie var būt jebkuri pakalpojumi, kas dod labāko iespēju sasniegt un uzturēt bērna optimālo fizisko, sensoro, intelektuālo un sociālo funkcionēšanas līmeni (piemēram, psihologa, logopēda, rehabilitologa pakalpojums, fizioterapija, reitterapija, hidroterapija, izglītojošās atbalsta grupas u.c.).*

**Vai ir pieejams saraksts ar uzskaitījumu, kādi sabiedrībā balstīti sociālie pakalpojumi ir sociālās rehabilitācijas pakalpojumi?**

*Tāda saraksta, kādi sabiedrībā balstīti sociālie pakalpojumi ir sociālās rehabilitācijas pakalpojumi, nav, bet likums par ”Sociālo pakalpojumu un sociālās palīdzības likums” 1.pants 23) punkts nosaka, ka sociālās rehabilitācijas pakalpojums ir pasākumu kopums, kas vērsts uz sociālās funkcionēšanas spēju atjaunošanu vai uzlabošanu, lai nodrošinātu sociālā statusa atgūšanu un iekļaušanos sabiedrībā, un ietver sevī pakalpojumus personas dzīves vietā un sociālās rehabilitācijas institūcijā vai dzīvesvietā, vai sociālās aprūpes un sociālās rehabilitācijas institūcijā.*

**Vai pakalpojuma sniegšanā varam izmantot arī brīvprātīgo darbu, kā piemēram bērnu asistents nodarbībā. Brīvprātīgais ir apmācīts darbam ar īpašajiem bērniem.**

*Projekta ietvaros var iesaistīt arī brīvprātīgos darbiniekus, bet projekta attiecināmās izmaksās iekļauj tikai speciālistu izmaksas.*

**Vai projekta budžetā varam iekļaut ēdināšanas izmaksas, ja bērns uzturas vairāk kā 4 h mūsu aktivitātēs?**

*Var iekļaut ēdināšanas izmaksas zem pārējām attiecināmām izmaksām 40% apmērā no tiešajām attiecināmām personāla izmaksām.*

**Vai bērniem ar funkcionāliem traucējumiem sociālās rehabilitācijas pakalpojumi pienākas 100 stundas vai varētu būt vairākas stundas vienā pakalpojuma sniegšanas reizē?**

*Vienam bērnam pienākas 100 pakalpojumu sniegšanas reizes (tās nav stundas), pakalpojums var būt arī pakalpojumu kopums (piemēram, vienā pakalpojuma sniegšanas reizē var būt gan psihologa, gan logopēda pakalpojumu kopums).*